**NÁRODNÁ RADA SLOVENSKEJ REPUBLIKY**

VIII. volebné obdobie

407

**NÁVRH VLÁDY**

na skrátené legislatívne konanie o vládnom návrhu zákona, ktorým sa mení zákon   
č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov.

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov.

Vláda Slovenskej republiky dňom 12. 03. 2020 vyhlásila mimoriadnu situáciu podľa   
§ 8 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov z dôvodu ochorenia COVID-19 spôsobeným korona vírusom SARS-CoV-2 na území Slovenskej republiky.

Návrh zákona sa vypracováva nadväzne na zhoršujúcu situáciu, ktorá vznikla v súvislosti s pandémiou spôsobenou ochorením COVID-19, ktorá je následkom šírenia koronavírusu, ako aj na druhú vlnu tejto pandémie, ktorá je podstatne horšia ako prvá vlna.

Vzhľadom na uvedené je potrebné urýchlene prijať zákon, ktorým sa mení zákon   
č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov tak, aby sa ním vytvorili legislatívne podmienky, ktoré zabezpečia pomoc a podporu daňovým subjektom ako aj finančnej správe a obciam v tejto náročnej situácii.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov.

V Bratislave dňa 20. januára 2021

**Igor Matovič, v. r.**

predseda vlády Slovenskej republiky

**Eduard Heger, v. r.**

podpredseda vlády a minister financií Slovenskej republiky